غلام محمد خیرالدین مجرد لاہوری نقشبندی

مولانا الشیخ غلام محمد خیرالدین ابوالخیر مخدوم مجرد لاہوری نقشبندی المجددی سلسلہ نقشبندیہ مجددیہ کے ایک عظیم بزرگ ہے۔ آپ حنفی المذہب صحیح سنی العقیدہ تھے۔ آپ کو سلسلہ نقشبندیہ کی شاخ سیلانیہ ارمانیہ کا بانی بھی مانا جاتا ہے۔

ولادت و پرورش 
آپ کا اسم گرامی محمد نصیر الدین اور غلام محمد خیرالدین ہے۔ اور آپ کے القابات ابوالخیر اور مجرد ہیں۔ آپ کی ولادت باسعادت 1852 یا 1853 عیسوی سن بمطابق 1269ھ میں پنجاب کے دارالخلافہ لاہور میں ہوئی۔ آپ کے والد فضل الدین بن غلام مصطفٰی ہے جو تلوارساز اور شاعر بھی تھے۔ آپ کا شجرہ نسب گیارہویں پشت میں حضرت اورنگزیب عالمگیر سے ملتا ہے۔ آپ نسب کے لحاظ کے تیموری ہے۔

حضرت خیرالدین مجرد کی پرورش آپ کے نانا شیخ اللہ دیا نے کی جو ضلع پشاور (پاکستان) کے سابق تحصیلدار تھے۔

تعلیم و تربیت 
آپ کو اُردو، عربی، فارسی اور انگریزی وغیرہ زبانوں پر عبور حاصل تھا۔ آپ نے تعلیم یافتہ ہونے کے باوجود بھی اپنے آبا و اجداد کے ہنر کو بڑی دلچسپی سے سیکھا۔ آپ کو تلوار سازی، مصوّری، آہنگری و نقشہ سازی وغیرہ میں مہارت حاصل تھی۔ آپ نے بود و باش کا ہنر استاد شیر علی صاحب سے اور آہَن گَری (لوہار کا پیشہ) استاد مہر الدین صاحب سے سیکھا۔ نقشہ سازی آپ کو استاد سلام الدین صاحب نے سکھایا تھا۔ اور نپڑی آپ نے پنڈت بھوانی داس سے سیکھی۔

درس نظامی 
حضرت خیرالدین مجرد رحمتہ اللہ علیہ نے علومِ شرعیہ عقلیہ و نقلیہ حضرت مولانا مولوی عظیم اللہ، مولانا مولوی حفیظ اللہ اور مولانا مولوی جناب ابو الفضل فضل الدین صاحب رحمتہ اللہ علیہم سے حاصل فرمایا۔ اور آپ بسند عالم و فاضل تھے۔ آپ کے تینوں اساتذہ شہر لاہور کے مرجع عالم، علماء و فضلا میں سے تھے۔

سیاحی اور فنِ کتابت 
حضرت خیرالدین مجرد رحمتہ اللہ علیہ کو سیاحی کا شوق تھا اکثر آپ اپنے چچا حسن االدین کے ساتھ سفر فرمایا کرتے تھے۔ ایک مرتبہ آپ اور آپ کے چچا جوناگڑھ کاٹھیاواڑ تشریف لے گئے۔ وہاں آپ نے مولانا دوست محمد صاحب (کاتب جام نگری) سے عربی اور فارسی میں کتابت سیکھی۔ اجمیر شریف و لاہور کے ریلوے کارخانوں میں اور ناٹک تھیٹر کمپنی میں آپ نے چند ماہ نوکری بھی فرمائی۔

راہِ تصوف و طریقت 
سیاحی کے دوران میں ہی اجمیر شریف میں آپ کو راہِ تصوّف وسلوک کا شوق پیدا ہوا۔ اور اِس ہی شوق و ذوق کے چلتے آپ نے سیاحی کے دوران میں ہی کئی بزرگوں کی صحبت اختیار کی۔ اور وہ تمام بزرگان اپنے وقت کے عالم دین و مفتیان شرع متین تھے۔ جیسے سکھر میں مولانا شیخ الوقت حضرت عبد الرحمٰن سے، قندھار افغانستان میں شیخ الرئیس بدر الدین سے، دھوراجی کاٹھیاواڑ میں شیخ الشیوخ حضرت نور محمد صاحب سے، لاہور میں عظیم شاہ مجزوب سے، اندور میں قطب الوقت حضرت قربان علی شاہ سے، اور پونہ میں حضرت مولانا آخون صاحب سے فیض حاصل فرمایا۔ (رحمتہ اللہ علیہم اجمعین)۔ حضرت خیرالدین مجرد رحمتہ اللہ علیہ نے اِن تمام حضرات کی صحبت اختیار فرمائی فیض بھی حاصل کیا مگر بیعت نہیں فرمائی۔

بیعت و خلافت 
پہلی مرتبہ آپ کو بیعت کا شرف خاندان سلسلہ چشتیہ نظامیہ پنجاب (پاکستان) میں حضرت خواجہ اللہ بخش تونسوی چشتی نظامی رحمتہ اللہ علیہ کے دستِ مبارک سے حاصل ہوا۔ دوسری مرتبہ آپ نے سلسلہ قادریہ میں حضرت اعظم علی شاہ قادری رحمۃ اللہ علیہ کے دستِ اقدس پر پیپل گاؤں ضلع ناسک میں بیعت فرمائی۔ اور تیسری مرتبہ حضرات خاندانِ نقشبندیہ مجددیہ میں حضرت قطب الاقطاب حاجی سید عبداللہ شاہ صاحب نقشبندی پانی پتی رحمۃ اللہ علیہ سے بیعت کا شرف حاصل فرمایا۔ اور سلسلہ اویسیہ میں آپ کو غوث اعظم حضرت عبد القادر جیلانی رحمتہ اللہ علیہ سے بیعت کا شرف حاصل ہے۔ حضرت خیرالدین مجرد رحمتہ اللہ علیہ کو خرقہ خلافت و اجازت حاجی سید عبداللہ شاہ نقشبندی رحمتہ اللہ علیہ نے عطا فرمائی۔ اور خاندیش میں رہنے کا حکم دیا۔ حضرت خیرالدین مجرد رحمتہ اللہ علیہ چار سال ارنڈول میں رہے پھر ہجرت فرماکر پارولہ آئے اور وہاں سے مصطفٰے باد شریف چوپڑا میں ہمیشہ کے لیے مقیم ہوگئے۔ آپ نے اِن ہی علاقوں میں لوگوں کو سلسلہ عالیہ نقشبندیہ مجددیہ کے حلقۂِ ارادات میں داخل فرمایا۔

مریدین و خلفاء 
آپ کے مریدین کی تعداد متعین نہیں۔ مگر کچھ مریدین مشہور ترین ہیں جنھوں نے اِس سلسلہ نقشبندیہ مجددیہ کو فروغ دینے میں اہم کردار ادا فرمایا ہے۔ جن میں قطب الاقطاب محمد معصوم ارمان نقشبندی مجددی اور حاجی عبد الرحمٰن شاہ سیلانی میاں نقشبندی مجددی بھی ہیں۔ خیرالدین مجرد کے ایک ہی خلیفہ حاجی عبد الرحمٰن شاہ سیلانی میاں ہے۔ ان کے علاوہ کسی اور کو خلافت عطا کرنے کا کوئی ثبوت یا تاریخی شواہد موجود نہیں۔ اس میں تفصیل ہے۔ اس پر تمام سلسلہ کا اتفاق ہے۔ خیرالدین مجرد نے اپنے مریدینِ خاص کے اسماء گرامی جو اپنی تصنیف جواہر المجرد المعروف دفتر انصاف میں تحریر فرمائے ہیں۔ کچھ اس طرح ہیں۔ سلسلہ نقشبندیہ میں محمد حنیف فوجدار (خاندیش) اور شیخ کریم حکیم (ارنڈولی)۔ اور سلسلہ قادریہ میں آپ کے مریدین مندرجہ ذیل ہیں۔

1) محمد حنیف کا فرزند

2) شیخ بخش جمادار

3) شرف الدین سالیدار

4) محمد صاحب (ارنڈولی)۔ وغیرہ

فرزند متبنی 
خیرالدین مجرد نے شادی نہیں فرمائی اس لیے آپ کی کوئی اولاد بھی نہیں ہے۔ مگر آپ نے محمد معصوم ارمان نقشبندی مجددی کو اپنا منہ بولا فرزند مانا تھا۔ اس لیے ارمان صاحب آپ کے فرزندِ متبنی (گود لیا ہوا فرزند) ہے۔

تصانیف 
خیرالدین مجرد نے بدعات و خرافات کا سختی سے رد فرمایا۔ آپ عالم دین، شاعر، مصنف، اور بھی بہت کچھ فنون میں مہارت رکھتے تھے۔ آپ نے طالبانِ راہِ سلوک کی رہنمائی کے لیے کئی کتب تصنیف فرمائی ہیں۔ جیسے ” قواعد الفقراء “، ”عین الحیات المعروف چراغِ عُلوی“، ”دفترِ انصاف“، ”جواہر المجرد“ اور آپ کی شاعری کا دیوان ”فروغِ دل“ وغیرہ

وصال 
آپ اس دنیائے فانی سے 12 ربیع الاول 1324 ھ بمطابق 6 مئی 1906ء بروز پیر خالقِ حقیقی کی طرف کوچ فرما گئے۔ آپ کا مزار بیلدار علی محلہ (میمار محلہ) چوپڑا ضلع جلگاؤں خاندیش مہاراشٹر الہند میں زیارتِ خاص و عام ہیں۔

شجرۂِ طریقت 

آپ کو تصوف کے تین بڑے سلاسل سے بیعت کا شرف حاصل ہوا۔ اول آپ سلسلہ چشتیہ نظامیہ میں بیعت ہوئے۔ پھر سلسلہ قادریہ میں اور تیسری مرتبہ سلسلہ نقشبندیہ مجددیہ میں بیعت ہوئے اور نعمتِ خلافت سے سرفراز فرمائے گئے۔
ایک قول کے مطابق آپ کو تینوں سلاسل میں خلافت حاصل ہے۔ مگر آپ نے صرف تعلیمات نقشبندیہ مجددیہ کی اشاعت پر ہی زیادہ توجہ فرمائی۔

شجرۂِ نقشبندیہ مجددیہ

 حضرت مولانا غلام محمد خیرالدین مجرد لاہوری 
 حضرت حاجی سید عبداللہ شاہ صاحب پانی پتی 
 حضرت صوفی محمد وزیر کسراودی نقشبندی
 حضرت مولانا سید نیاز علی نقشبندی لکھنوی اندوری 
 حضرت مولانا ابوالحسن سید سعید نصیرآبادی 
 حضرت مولانا مراد اللہ فاروقی تھانیسری لکھنوی 
 حضرت مولانا نعیم اللہ بہرائچی مظہری 
 حضرت سید مرزا مظہر جان جاناں دہلوی نقشبندی 
 حضرت مولانا نور محمد بدایونی دہلوی 
 حضرت شیخ سیف الدین فاروقی نقشبندی 
 حضرت محمد معصوم فاروقی مجددی 
 حضرت امامِ ربانی قیوم زمانی حضور مجدد الف ثانی شیخ احمد سرہندی نقشبندی 
 حضرت رضی الدین محمد باقی باللہ نقشبندی دہلوی 
 حضرت خواجہ محمد مقتدیٰ المعروف خواجگی امکنگی سمرقندی 
 حضرت شيخ محمد درويش سمرقندی 
 حضرت شيخ محمد زاهد سمرقندی 
 حضرت خواجہ عبیداللہ ناصر الدین احرار 
 حضرت مولانا محمد یعقوب چرخی 
  حضرت سید علاؤالدین عطار نقشبندی 
 شہنشاۂ نقشبند حضرت سید بہاؤ الدین نقشبند البخاری 
 حضرت سید شمس الدین امیر کلال 
 حضرت محمد بابا سماسی 
 حضرت خواجہ عزیزاں علی رامتینی 
 حضرت خواجہ محمود الخیر فغنوی 
 حضرت محمد عارف ریوگری 
 حضرت خواجہ عبد الخالق غجدوانی 
 حضرت خواجہ ابوالیعقوب یوسف الہمدانی 
 حضرت خواجہ ابو علی فضل فارمدی طوسی 
 حضرت خواجہ شیخ ابو الحسن علی بن جعفر بن سلمان خرقانی 
 حضرت خواجہ شیخ بایزید طیفور بسطامی 
 حضرت سید امام جعفر الصادق 
 حضرت امام قاسم 
 حضرت سلمان فارسی رضی اللہ تعالیٰ عنہ 
 افضل البشر بعد الانبیاء بتحقیق حضرت ابوبکر صدیق رضی اللہ تعالیٰ عنہ 
 رحمت اللعالمین، سرور کونین، احمدِ مختار،  تاجدار مکی و مدنی سردار حضور نبی مکرم محمد بن عبداللہ صلی اللہ علیہ وسلم

حوالاجات 

1906ء کی وفیات